དེ་ནས་མ་ཧཱ་ཙི་ནའི་ཡུལ་གྲུ་འདི་ནི།འཕགས་པ་འཇམ་དཔལ་གྱི་རྩ་བའི་རྐྱུད་ལས།རྒྱ་དང་རྒྱ་ནི་ཆེ་ཉིད་ན།།འཇམ་པའི་དབྱངས་ནི་རབ་བསྒྲུབ་འགྱུར།།ཞེས་བཅོམ་ལྡན་འདས་རང་ཉིད་ཀྱིས་འཇམ་དཔལ་གྱིས་བྱིན་གྱིས་བརླབ་པའི་གནས་སུ་ལུང་བསྟན་ཅིང༌།སྟོན་པ་མྱ་ངན་ལས་འདས་ནས་ལོ་བརྒྱ་ཕྲག་གཉིས་ལྷག་ཙམ་ན་དགྲ་བཅོམ་པ་མ་ངྷུཾ་ག་དང༌།པཎྚི་ཏ་གོ་ལྷ་ར་ན་ཞེས་པ་གཉིས་ཀྱིས་སྟོན་པའི་རིང་བསྲེལ་བུམ་པ་གང་དང༌།ཐེག་པ་ཆེ་ཆུང་གི་མདོ་སྡེའི་གླེགས་བམ་མང་པོ་དང༌།སྟོན་པའི་སྐུ་བརྙན་རས་བྲིས་སུ་བཞེངས་པ་རྣམས་བསྣམས་ཏེ་ཕྱོགས་འདིར་བྱོན།དེའི་དུས་སུ་ཧན་མིང་ཧི་རྒྱལ་པོ་ལ་མནལ་ལམ་ཡ་མཚན་པ་བྱུང་བ་དང་བསྒྲིགས་ཏེ་རྒྱལ་པོ་འཁོར་བཅས་དད་པ་སྐྱེས།དགྲ་བཅོམ་པས་རི་བོ་རྩེ་ལྔའི་གནས་སྒོ་ཕྱེ།མཆོད་ཡོན་རྣམས་ཀྱིས་རིང་བསྲེལ་གྱི་སྙིང་པོ་ཅན་གྱི་མཆོད་རྟེན་མང་དུ་བཞེངས་པར་བཤད་འདུག་པས་རྒྱལ་ཁབ་ཆེན་པོ་འདི་ཉིད་ཀྱི་མཆོད་རྟེན་དཀར་པོར་གྲགས་པ་འདིའི་རྩ་བའི་མཆོད་རྟེན་ཀྱང་དེའི་སྐབས་སུ་བཞེངས་པར་གསལ་ཏེ།མཆོད་རྟེན་འདི་ལ་ཐང་གི་རྒྱལ་པོ་སོགས་ཀྱིས་ཀྱང་བ་སྟོད་པ་མཛད་པ་སྣང་བའི་ཕྱིར་རོ།།དེ་དུས་ཀྱི་རྩ་བའི་མཆོད་རྟེན་དེ་ནི་ཐུར་ཧྭན་ཀྭན་གྱི་བྱང་ཕྱོགས་ཡུན་ཨན་སེ་ཞེས་པའི་ལྷ་ཁང་དུ་བཞུགས་པར་སྣང༌།དུས་ཕྱིས་ལིའུ་གུར་གྱི་ཤེའུ་ཆང་རྒྱལ་པོའི་ལོ་གཉིས་པའི་དཔྱིད་ཟླ་ཐ་མའི་ཚེས་བཅོ་ལྔ་ལ།འཕགས་པའི་གང་ཟག་ཆེན་པོ་ཏོའུ་ཆན་ཞེས་བྱ་བས་ཉམས་གསོས་དང་སྲི་ཞུ་རྒྱ་ཆེར་མཛད།མཆོད་རྟེན་འདིའི་ནང་ན་སྟོན་པའི་ཤ་རི་རཾ་འཁྲུལ་མེད་རྡོག་ཉི་ཤུ་དང༌།དྲི་བཟང་ལས་བསྐྲུན་པའི་མཆོད་རྟེན་ཆུང་བ་སྟོང་ཕྲག་གཉིས།གཙུག་ཏོར་དྲི་མེད་གདུགས་དཀར་སོགས་ཆོས་སྐུའི་རིང་བསྲེལ་སྡེ་ལྔ་རྣམས་ནོར་བུ་ཆུ་ཤེལ་གྱི་སྒྲོམ་དུ་བཞུགས་པ་ཡིན་པར་སྣང་བ་ལ་མཆོད་རྟེན་གྱི་ཕྱི་ངོས་སུ་མཁན་པ་རྩ་ལྡུམ་མང་དུ་སྐྱེ་ཞིང་ཆེར་མི་མངོན་ལ།དགྲ་དང་མེ་ཆུའི་འཇིགས་པས་མི་ཚུགས་པར་གྲགས།སྐབས་སྐབས་སུ་མཚན་མོ་སྨག་རུམ་ལ་ཡང་སྣང་བ་ཆེན་པོ་ཡང་ཡང་བྱུང་བར།དྲུང་བའི་སྐྱེ་བོ་རྣམས་ཀྱིས་མེའི་འཇིགས་པ་བྱུང་ངམ་སྙམ་ནས་ཧ་ལས་ཏེ་བལྟ་བར་ཕྱིན་པ་ན་རིང་བསྲེལ་གྱི་མཆོད་རྟེན་ཉིད་ནས་བྱུང་བའི་འོད་ཟེར་ཡིན་པར་ཤེས་ཏེ་ངོ་མཚར་ཞིང་དད་པ་དང་སྤྲོ་བ་ཆེན་པོས་ཕྱག་འཚལ་བ་ལ་བརྩོན་པར་གྱུར་ཏོ།།